題魏醇父菊莊
作者：游九功
朝代：宋

paragraphs: 東籬采采人歸來，長歌三嗔書生老。
子方青春志紫霄，種菊幽探計何早。
一枝可愛况千叢，想應苦吟被花惱。
西風浩然天池秋，白露霏空下百草。
此時此花抱幽貞，寧衒世間顔色好。
日斜寒照萼明韡，霜輕浄澈香遠到。
淡焉見謂山澤癯，淵乎我愛其似道。
荒畦野逕尤愜性，何似移根伴枯槁。
雖知晚節亦何用，爲制頹齡聊自保。